**Έκθεση της Κοινοβουλευτικής Επιτροπής Άμυνας για το νομοσχέδιο «Ο περί των Μελών του Στρατού της Δημοκρατίας (Αφυπηρέτηση και Συναφή Θέματα) (Διατάξεις Γενικής Εφαρμογής) (Τροποποιητικός) Νόμος του 2022»**

**Παρόντες:**

Μαρίνος Σιζόπουλος, πρόεδρος Ζαχαρίας Κουλίας

Γιώργος Κάρουλλας Παύλος Μυλωνάς

Ευθύμιος Δίπλαρος Χρίστος Χρίστου

Κώστας Κώστα Αλέκος Τρυφωνίδης

Η Κοινοβουλευτική Επιτροπή Άμυνας μελέτησε το πιο πάνω νομοσχέδιο σε συνεδρία της, η οποία πραγματοποιήθηκε στις 19 Μαΐου 2022. Στη συνεδρίαση αυτή κλήθηκαν και παρευρέθηκαν ο Υπουργός Άμυνας, ο γενικός διευθυντής του Υπουργείου Άμυνας, ο Υπαρχηγός Εθνικής Φρουράς, εκπρόσωπος της ΝομικήςΥπηρεσίας της Δημοκρατίας και υπηρεσιακοί παράγοντες του Υπουργείου Άμυνας και του Γενικού Επιτελείου Εθνικής Φρουράς (ΓΕΕΦ). Το Υπουργείο Οικονομικών, παρ’ όλο που κλήθηκε, δεν εκπροσωπήθηκε στη συνεδρία της επιτροπής.

Σκοπός του νόμου που προτείνεται είναι η τροποποίηση του περί των Μελών του Στρατού της Δημοκρατίας (Αφυπηρέτηση και Συναφή Θέματα) (Διατάξεις Γενικής Εφαρμογής) Νόμου, ώστε ο χρόνος φοίτησης μέλους του στρατού, πριν από τον διορισμό του ως μόνιμου μέλους του στρατού, σε Ανώτατο Στρατιωτικό Εκπαιδευτικό Ίδρυμα (ΑΣΕΙ) ή Ανώτερη Στρατιωτική Σχολή Υπαξιωματικών (ΑΣΣΥ), όπου φοίτησε με υποτροφία που του παραχωρήθηκε από τη Δημοκρατία, ο οποίος σήμερα λογίζεται ως συντάξιμη υπηρεσία, να μη λαμβάνεται υπόψη για σκοπούς υπολογισμού του μέσου όρου των ακαθάριστων συντάξιμων απολαβών για υπηρεσία από την 1η Ιανουαρίου 2013 και εντεύθεν, καθότι κατά το εν λόγω χρονικό διάστημα φοίτησής του δε λαμβάνει μισθό. Επιπροσθέτως, εισάγεται πρόνοια σύμφωνα με την οποία ο χρόνος φοίτησης στα υπό αναφορά εκπαιδευτικά ιδρύματα θα εξακολουθεί να λογίζεται ως συντάξιμη υπηρεσία δυνάμει των διατάξεων του περί Στρατού της Δημοκρατίας Νόμου.

Τέλος, οι πιο πάνω ρυθμίσεις προτείνεται να ισχύσουν αναδρομικά από την 1η Ιανουαρίου 2013, προκειμένου να τύχουν ίσης μεταχείρισης όλοι οι επηρεαζόμενοι υπάλληλοι.

Σύμφωνα με τα στοιχεία που κατατέθηκαν στην επιτροπή από το Υπουργείο Άμυνας, ο χρόνος φοίτησης μέλους του στρατού σε ΑΣΕΙ ή ΑΣΣΥ με υποτροφία που του παραχωρείται από τη Δημοκρατία λογίζεται ως συντάξιμη υπηρεσία δυνάμει των διατάξεων του περί Στρατού της Δημοκρατίας Νόμου. Περαιτέρω, στις διατάξεις του περί Συνταξιοδοτικών Ωφελημάτων Κρατικών Υπαλλήλων και Υπαλλήλων του Ευρύτερου Δημόσιου Τομέα περιλαμβανομένων και των Αρχών Τοπικής Αυτοδιοίκησης (Διατάξεις Γενικής Εφαρμογής) Νόμου καθορίζεται ο τρόπος υπολογισμού της ετήσιας σύνταξης για υπηρεσία από την 1η Ιανουαρίου 2013 και εντεύθεν. Ωστόσο, οι διατάξεις του πιο πάνω νόμου δεν μπορούν να εφαρμοστούν για το χρονικό διάστημα φοίτησης μέλους του στρατού σε ΑΣΕΙ ή ΑΣΣΥ, λόγω του ότι για το συγκεκριμένο χρονικό διάστημα δεν του καταβάλλεται μισθός αλλά μόνο μηνιαίο επίδομα της τάξεως των εβδομήντα πέντε ευρώ (€75).

Σύμφωνα με τα ίδια στοιχεία, το Υπουργείο Οικονομικών συμφώνησε με τις προτεινόμενες ρυθμίσεις.

Η Κοινοβουλευτική Επιτροπή Άμυνας, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στη Βουλή την ψήφιση του νομοσχεδίου σε νόμο.

31η Μαΐου 2022

Αρ. Φακ.: 23.01.063.065-2022

ΟΠ/ΝΧ,ΔΔ/ΓΧ- 23.01.063.065-2022-ek